SMERNICA RADY 2009/157/ES
z 30. novembra 2009
o čistokrvných plemenných zvieratách hovädzieho dobytka
(kodifikované znenie)
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
keďže:
(1)
Smernica Rady 77/504/EHS z 25. júla 1977 o čistokrvných plemenných zvieratách hovädzieho dobytka (3) bola opakovane podstatným spôsobom zmenená a doplnená (4). V záujme jasnosti a prehľadnosti by sa mala táto smernica kodifikovať.
(2)
Chovu hovädzieho dobytka prináleží veľmi dôležité miesto v rámci poľnohospodárstva Spoločenstva a uspokojivé výsledky tohto odvetvia do veľkej miery závisia od používania čistokrvného plemenného hovädzieho dobytka.
(3)
Rozdiely medzi členskými štátmi týkajúce sa plemien a noriem vytvárajú prekážku pre obchodovanie v rámci Spoločenstva. Za predpokladu, že sa tieto rozdiely odstránia, a tak sa zvýši poľnohospodárska produktivita v tomto sektore, mal by byť liberalizovaný obchod so všetkým čistokrvným plemenným hovädzím dobytkom v rámci Spoločenstva.
(4)
Členským štátom by malo byť umožnené, aby vyžadovali osvedčenia o pôvode vystavené v súlade s postupom prijatým Spoločenstvom.
(5)
Je vhodné prijať opatrenia potrebné na vykonávanie tejto smernice v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (5).
(6)
Táto smernica sa nedotýka povinností členských štátov týkajúcich sa lehôt na transpozíciu tých smerníc do vnútroštátneho práva, ktoré sú uvedené v prílohe I časť B,
PRIJALA TÚTO SMERNICU:
Článok 1
Na účely tejto smernice sa uplatňujú tieto definície:
a)
„čistokrvné plemenné zviera hovädzieho dobytka“ je akékoľvek zviera hovädzieho dobytka vrátane byvolov, ktorého rodičia a prarodičia sú zapísaní alebo zaregistrovaní v plemennej knihe rovnakého plemena, a ktoré je samotné zapísané alebo zaregistrované a oprávnené na zápis do takejto plemennej knihy;
b)
„plemenná kniha“ je akákoľvek kniha, register, kartotéka alebo nosič dát:
i)
ktorý vedie organizácia alebo združenie chovateľov úradne uznané členským štátom, v ktorom organizácia alebo združenie chovateľov vzniklo, alebo orgánom príslušného členského štátu; a
ii)
do ktorého sa zapisujú alebo registrujú čistokrvné plemenné zvieratá hovädzieho dobytka s údajom o ich predkoch.
Článok 2
Členské štáty zabezpečia, že nič z nižšie uvedeného nebude zakázané, obmedzené prípadne tomu nebude bránené zo zootechnických dôvodov:
a)
obchod s čistokrvnými plemennými zvieratami hovädzieho dobytka v rámci Spoločenstva;
b)
obchod so spermou, vajíčkami a embryami čistokrvných plemenných zvierat hovädzieho dobytka v rámci Spoločenstva;
c)
zakladanie plemenných kníh, za predpokladu, že spĺňajú požiadavky stanovené podľa článku 6;
d)
uznanie organizácií alebo združení, ktoré vedú plemenné knihy v súlade s článkom 6; a
e)
výhradou k smernici Rady 87/328/EHS z 18. júna 1987 o prijímaní čistokrvného plemenného hovädzieho dobytka na chovné účely (6) obchod vo vnútri Spoločenstva s býkmi používanými na umelú insemináciu.
Článok 3
Organizácie a združenia chovateľov, ktoré sú úradne uznané členským štátom nesmú odoprieť zápis do svojich plemenných kníh čistokrvných plemenných zvierat hovädzieho dobytka iného členského štátu, za predpokladu, že tieto spĺňajú požiadavky stanovené v súlade s článkom 6.
Článok 4
1. Členské štáty vypracujú a priebežne aktualizujú zoznam subjektov uvedených v článku 1 písm. b) bode i), ktoré sú úradne uznané na účely vedenia alebo zakladania plemenných kníh a sprístupnia ho ostatným členským štátom a verejnosti.
2. Podrobné pravidlá jednotného uplatňovania odseku 1 sa môžu prijať v súlade s postupom uvedeným v článku 7 ods. 2.
Článok 5
Členské štáty môžu požadovať, aby čistokrvné plemenné zvieratá hovädzieho dobytka a semeno alebo vajíčka a embryá takýchto zvierat boli sprevádzané, v rámci obchodu Spoločenstva, osvedčením o pôvode, ktoré zodpovedá vzoru vystavenému v súlade s postupom uvedeným v článku 7 ods. 2, najmä pokiaľ ide o zootechnické výkony.
Článok 6
Postupom uvedeným v článku 7 ods. 2 sa určujú:
a)
metódy kontroly úžitkovosti a metódy oceňovania genetickej hodnoty hovädzieho dobytka;
b)
kritériá uznávania organizácií a združení chovateľov;
c)
kritériá zakladania plemenných kníh;
d)
kritériá zapisovania do plemenných kníh;
e)
údaje, ktoré sa uvádzajú na osvedčení o pôvode.
Článok 7
1. Komisii pomáha Stály zootechnický výbor zriadený rozhodnutím Rady 77/505/EHS z 25. júla 1977, ktorým sa zriaďuje Stály zootechnický výbor (7).
2. Ak sa odkazuje na tento odsek, uplatňujú sa články 5 a 7 rozhodnutia 1999/468/ES.
Lehota stanovená v článku 5 ods. 6 rozhodnutia 1999/468/ES je tri mesiace.
Článok 8
Členské štáty oznámia Komisii znenia hlavných ustanovení vnútroštátneho práva prijaté v oblasti pôsobnosti tejto smernice.
Článok 9
Smernica 77/504/EHS, zmenená a doplnená aktmi uvedenými v prílohe I časti A, sa zrušuje bez vplyvu na povinnosti členských štátov týkajúce sa lehôt na transpozíciu tých smerníc do vnútroštátneho práva, ktoré sú uvedené v prílohe I časť B.
Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe II.
Článok 10
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Uplatňuje sa od 2. januára 2010.
Článok 11
Táto smernica je určená členským štátom.
V Bruseli 30. novembra 2009